  Виталий Пронин Шаерамы бадӟым тылпу потэ-а, кышкыт югдур кылдэ-а, калыклы юрттэт сётыны нырысь ик вуо тылпулэсь утиськонъя нимысьтыз частьын ужасьёс. Та частьын 10 служба, отын 100 адями ужа, соослы 38 техника юрттӥське. Тылпулэсь утиськонъёс нимысьтыз частен кивалтӥсь А. Макаров Туспуктэм басьтэмын 18.mchs.gov.ruИжевскысь Александр Макаров ас вакытаз городысь 91 номеро школаез йылпумъяз. Екатеринбургысь академиын тодон-валан басьтыса, Ижевскысь 19 частьысь карауллэн кивалтӥсез луиз, бӧрысь частьлэн кивалтӥсезлэн воштӥсез вал, нош берло аръёссэ тылпулэсь утиськонъя нимысьтыз частен кивалтэ. Тылпу кысӥсьёс сяна, татын эшшо 9 пӧртэм служба ужа, шаерамы бадӟым кышкыт учыръёс кылдыку, нырысетӥ юрттэт сётыны пото та частьын ужасьёс. Кылем ар куспын спасательёс 84 пол тылпу кысонэ потазы, 64 пол — сюрес вылын шуккиськон учыръёсы. Со сяна, калыклы юрттэт сётӥзы водолазъёс — 2 пол, химикъёс — 27 пол. Югдурез вылласянь эскеро беспилотникъёс. Кылем арын соосты 96 пол уже кутӥзы. Туэ но тулыс тудву кошкон вакытэ шуръёслэсь ӝутскемзэс беспилотникъёсын эскерыса возизы. Кинологъёслэн службазы бадӟым ик ӧвӧл ке но, кылем арын 38 пол потазы шуге-леке шедем муртъёс дӥне. Боевой расчётъёс (кинолог но пуны) арлы 2 пол Приволжск федерал округын ортчись ӵошатсконэ но эскеронэ пыриськыны кулэ. Отын ассэ умоен возьматэм расчётлы гинэ 2 ар ужаны аттестат сётӥське. Удмуртиысь кинологъёс арлы быдэ бадӟым ӵошатсконъёсысь медальёсын берто, нош шаерысьтымы спасатель, старшой инструктор но кинолог Ольга Гончарова 2019-тӥ арын Россиысь устоез вал. — Спасательёс понна арлэн котькыӵе вакытэз секытэн сётске, нуналлы быдэ кышкыт учыръёс кылдыло, — шуэ Александр Макаров. — Толалтэзэ ӵемгес потаськомы нимаз коркан улӥсьёс доры. Кезьыт куазен гурзэс зол эсто, электроприборъёсты ужато. Тулыс тудву кузёяське. Ву кошкыса уг вутты на, тэльёсын, бусыосын тылпу потон учыръёс йыло. Гужемлэн но аслаз кышкытлыкез: пыласькисьёс шуре выё, губиясьёс йыромо. Тудвулэсь кошкемзэ чидатэк витё чорыганы яратӥсьёс. Ярдуръёсын гинэ соос визнаса уг сыло, ӵем дыръя пыжен уяны пыро, намот (сеть) пуктыло, куд-ог дыръя асьсэос ик отчы сьӧлтасько. Жаляса верано, кылем арня пумын нырысетӥез шудтэм учыр пусъемын ни. Кизнер ёросысь чорыгасьлэн пыжез берытскем, чорыгась выйиз. Тылпулэсь утиськонъя нимысьтыз частьысь спасательёс туэ тылпу кысонэ 16 пол потазы ни, сюресъёс вылын шуккиськон учыре — 15 пол, трос этажъем юртъёсысь адямиослы юрттэт сётыны — 2 пол. Пожарнойёс, 21 секунд куспын дӥсяськыса, 1 минут куспын частьлэн капкаез сьӧры пото ке но, вань тылпуосты дыраз кысыса уз вуттэ, асьмелы но чакласькисьгес луоно, тылпу кысӥсьёслэсь куронъёссэс быдэсъяно. Валентина ЕМЕЛЬЯНОВА  